recursal/SuperWikiNEXT-32B huggingface dataset:
**טורון** (באנגלית: **Touron**) הוא כינוי גנאי שנוצר מהלחם של המילים "תייר" (tourist) עם "טמבל" (moron), ומתאר אדם אשר בזמן חופשה מתנהג בצורה מטומטמת. המונח נחשב לסלנג של שומרי פארק בארצות הברית, המתאר כיצד חלק מהתיירים נוהגים כשהם נכנסים לפארק לאומי. הביטוי מצביע על התנהגות הנובעת מבורות, ונמצא בשימוש בתת-תרבויות שונות. הוא משמש גם לתיאור תיירים באופן כללי כשהם נמצאים מחוץ ל"אזור הנוחות" הרגיל שלהם.

 תייר בקרבה מסוכנת לביזון

אטימולוגיה
----------

אזכורים מוקדמים: "טורון, שם עצם, תייר, לרוב מעצבן", הוגדר לראשונה בעיתון וושינגטון פוסט ב-20 בספטמבר 1987 במאמר בשם "תגיד מה?". בשנת 1991 נזכר הביטוי בהקשר של נהיגה פרועה של תיירים, הכוללת פניות פרסה פתאומיות מהנתיב השמאלי, וגורמת לריבוי של תאונות התנגשות, בעיתון "אורלנדו סנטינל", במאמר שכותרתו "קרפדת הדרך". שירות הגנים הלאומי בארצות הברית מקפיד להזהיר את אורחי הפארק מפני הסכנות מחיות הבר והסביבה הטבעית. ואולם, תמונות וסרטוני וידאו המציגים תיירים במצבים מסוכנים מועלים תכופות לאינטרנט ומדגימים את התנהגותם הפרועה. תיירים הנוהגים כ"טורונים" עשויים לנהוג ברכבם בצורה בלתי צפויה. תופעה שכיחה היא כלי רכב הנעצרים לפתע באמצע הכביש, ברגע שנצפה לראשונה צבי במרחב. הנהגים והנוסעים יוצאים מרכבם על מנת לצלם, ויוצרים אגב כך פקקי תנועה המשתרכים לאורך קילומטרים רבים. המונח משמש גם בהומור, כדי להזהיר מפני מפלס העצבנות הגואה עקב חשיפה מתמשכת לתיירים, אפילו בקרב תושבים מקומיים של אזורי תיירות.

קיימת טענה שכל אחד הוא "טורון" בהיותו מחוץ לביתו ורחוק מהסביבה המוכרת. עצם היותו מטייל במיקום זר יכול להפוך אותו לטורון. הסופרת קלסי טימרמן מאמינה כי: "טורון הוא בחלקו תייר נלהב ובחלקו האחר מטומטם בעל כוונות טובות. אתה בעצמך כנראה היית טורון בזמן זה או אחר". תיירים הופכים לטורוניים מתוך תגובה תמימה למקומות שמעולם לא היו בהם, ובשל סקרנותם הרבה.

קישורים חיצוניים
----------------

* אל תהיו טורון כפי שהוזכר על ידי קלסי טימרמן במאמר.

הערות שוליים
------------

1. ↑  Patrick Hannigan, Yes, we are all tourons, High Country News, ‏17 ביולי 2007
2. ↑  Dickson, Paul (1 בספטמבר 2010). *Slang: The Topical Dictionary of Americanisms*. Bloomsbury Publishing. pp. 2–. ISBN 978-0-8027-1849-5. `{{cite book}}`:  (עזרה)
3. ↑  Reid, Luc (4 בספטמבר 2006). *Talk the Talk: The Slang of 65 American Subcultures*. Writer's Digest Books. pp. 179–. ISBN 978-1-59963-375-6. `{{cite book}}`:  (עזרה)
4. ↑  McFedries, Paul (26 במרץ 2003). "Logophilia Limited". Paul McFedries and Logophilia Limited. נבדק ב-2013-12-12. `{{cite web}}`:  (עזרה)
5. ↑  "YouTube videos evidence of tourons' arrival in Yellowstone". *The Billings Gazette*. The Billings Gazette. 6 ביולי 2011. `{{cite news}}`:  (עזרה)
6. 1 2  Timmerman, Kelsey (2010-08-19). "Invoking the Great Touron King". WhereamIwearing.com. נבדק ב-2013-12-12.
**תומאש קושיצקי** (בסלובקית: **Tomáš Košický**; נולד ב-11 במרץ 1986) הוא כדורגלן סלובקי המשחק בדברצן בעמדת השוער.

קריירת מועדונים
---------------

קושיצקי התחיל את הקריירה שלו במחלקת הנוער של אינטר ברטיסלאבה ממנה המשיך לקבוצה הבוגרת.

בקיץ 2008 חתם בקטניה מהסרייה א'. את עונת 2008/2009 התחיל כשוער מחליף, אך לקראת סיום העונה השוער הראשון של הקבוצה אלברטו ביזארי, הודיעה כי לא ימשיך בקבוצה ומאמן הקבוצה וולטר זנגה החליט לתת לקושיצקי את אפודת השוער הראשון על מנת שיצבור דקות משחק לקראת העונה שאחריה. ב-26 באפריל 2009 קושיצקי ערך את הופעת הבכורה שלו בקבוצה בהפסד 2-1 ללצ'ה ושיחק בכל משחקי הקבוצה עד סיום העונה.

ב-22 ביוני 2012 חתם בנובארה כחלק מעסקת העברתו של טאקאיוקי מורימוטו שעשה את הדרך ההפוכה. לאחר שבעונת 2012/2013 היה שוער שני, בעונת 2013/2014 הצליח לבסס את מעמדו כשוער ראשון לראשונה בקריירה ורשם 40 הופעות בליגה.

ב-2 ביולי 2014 חתם באסטרס טריפולי מליגת העל היוונית.

ב-19 באוגוסט 2017 חתם בהפועל רעננה מליגת העל. ב-14 באוקטובר 2017 רשם את הופעת הבכורה שלו ברעננה בהפסד 3-1 להפועל באר שבע.

קריירה בינלאומית
----------------

ב-19 בנובמבר 2013 קושיצקי ערך את הופעת הבכורה שלו בנבחרת סלובקיה בתיקו 0-0 נגד גיברלטר.

קישורים חיצוניים
----------------

ויקישיתוף מדיה וקבצים בנושא **תומאש קושיצקי** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר ESPN

הערות שוליים
------------

1. ↑  עינת הירש, ‏השוער תמאש קושיצקי חתם ברעננה, באתר ערוץ הספורט, ‏19 באוגוסט 2017

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"תומאש קושיצקי"**.
**תעודה ציבורית** היא מסמך על פי דיני הראיות המהווה עדות שמיעה, שכן ניתן להגישם כראיה, מבלי להביא לעדות את מי שיכול לערוב לאמיתותם או לאמיתות תוכנם, לפי העניין. לעומת זאת, על מנת להוכיח תוכנם של מסמכים אחרים, יש להביא לעדות את מי שיכול לערוב לקיומם או לאמיתות תוכנם מידיעתו האישית. כך, לדוגמה צד המבקש להגיש ספרות מקצועית כראיה, נדרש להגיש באמצעות מומחה, שיעיד על ערכו של הספר ועל מהימנותו.

תעודה ציבורית היא תעודה המבטאת מעשה חקיקה או ביצוע או תעודה המהווה חלק מהרשומות הרשמיות של אחד הגופים הבאים:

1. מדינת ישראל או מדינה זרה.
2. משרדי ממשלה, רשות מקומית, בית משפט, בית דין, גוף בעל סמכות שיפוטית או מעין שיפוטית, נוטריון או כל גוף רשמי אחר ממוסדות מדינת ישראל או מדינה זרה.
3. עובד מדינה או עובד מדינה זרה או עובד מוסד מן המוסדות המופיעים בפסקה קודמת.

התעודה תודפס על ידי המדפיס הממשלתי או דפוס אחר שהוכח כי פועל מטעם הממשלה.

### דוגמאות

דוגמה לתעודות ציבוריות מוכרות הן: תעודת לידה, תעודת פטירה, תעודת זהות, פרוטוקול בית המשפט, דרכון, אישור נוטריוני.

הודעה הנרשמת על ידי חוקר משטרה אינה נחשבת לתעודה ציבורית.

הערות שוליים
------------

1. ↑  רע"א 9607/10 עצמון נ' חיפה כימיקלים
2. ↑  סעיפים 29-32 לפקודת הראיות
**איה זרונית מדגסקרית** (שם מדעי: *Polyboroides radiatus*) היא עוף דורס ממשפחת הנציים החיה באי מדגסקר והיא קרובת משפחתה של איה זרונית אפריקנית. אין לה תת-מינים מוכרים.

איה זו חיה רק במדגסקר ברחבי יערות שפלה לחים וכן יערות הרריים טרופיים או סובטרופיים. אורכה כמו קרובתה האפריקנית, 68-70 ס"מ. היא בעלת נוצות גדולות ואפורות בהירות עם פנים חיוורים בצבע צהוב או אדום ואצל הצעירים חום או אפור כהה. לרגליה פרקים מגודלים צהובים וארוכים. הזנב שחור עם מעט נוצות מפוספסות לבנות, מקורה הארוך ושחור וגם עיניה שחורות.

אלה עופות דורסים מרשימים ובין הגדולים שבעופות מדגסקר. חיים ביערות הגשם וצדים חיות קטנות כמו זוחלים כמו לטאות ונחשים, דו-חיים, ויונקים קטנים כמו למורים, עטלפים ועכברים. כמו כן הם צדים עופות ומותאמים לשלוף מקינם המגונן גוזלי אורגים.

ראו גם
------

* הפארק הלאומי מרוג'ג'י

קישורים חיצוניים
----------------

ויקישיתוף מדיה וקבצים בנושא **איה זרונית מדגסקרית** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* NCBI
* GBIF
 |

איה זרונית מדגסקרית על עץ

הערות שוליים
------------

1. ↑  איה זרונית מדגסקרית באתר הרשימה האדומה של IUCN
**ננה פפה יאוו דווין "פופס" מנסה-בונסו** (באנגלית: **Nana Papa Yaw Dwene "Pops" Mensah-Bonsu**; נולד ב-7 בספטמבר 1983 בלונדון) הוא כדורסלן עבר בריטי אשר היה פעיל בין השנים 2006–2015. שיחק לאורך הקריירה ב-17 קבוצות שונות, וכן בנבחרת בריטניה.

קריירה
------

מנסה-בונסו שיחק במכללת ג'ורג וושינגטון, ולאחר מכן עבר לדאלאס מאבריקס בה ערך את הופעת הבכורה שלו בשנת 2006. בעונת 2007/2008 עבר לבנטון טרוויזו האיטלקית, ולאחר מכן לספרד, שם שיחק בגרנדה ובחובנטוד בדאלונה.

בשנת 2009 שיחק בקבוצת הבת של סן אנטוניו ספרס, אוסטין טורוס, בה רשם ממוצעים של 26.6 נקודות, 13 ריבאונדים ו-2.5 חסימות. 
לאחר שמונה משחקים באוסטין טורוס חתם בספרס, אך שוחרר מהקבוצה תוך זמן קצר ועבר לטורונטו ראפטורס, שבה שיחק עד סיום עונת 2009/2010. לאחר מכן הוא עבר ליוסטון רוקטס, אך לא נשאר שם זמן רב וחזר פעם נוספת לאירופה, הפעם לצסק"א מוסקבה.

ב-8 באוגוסט 2010 חתם בונסו באלופת ספרד קאחה לבורל ויטוריה. גם מקבוצה זו הוא שוחרר תוך זמן קצר, על מנת שיוכל לחתום בניו אורלינס הורנטס מליגת ה-NBA לקראת עונת 2010/2011.

בעונת 2011/2012 חתם לשנה בבשיקטש, עימה זכה באליפות טורקיה, הגביע הטורקי והיורוצ'לנג'.

ב-2 באוגוסט 2012 חתם לשנתיים בשורות מכבי תל אביב. במהלך אולימפיאדת לונדון (2012) בה השתתף עם נבחרת בריטניה נפצע בברכו ועבר ניתוח ארתרוסקופיה. בעקבות זאת לא עבר את הבדיקות הרפואיות במכבי שהחליטה להתיר את חוזהו לפני תחילת העונה.

ב-20 בנובמבר 2014 חתם בפעם השנייה בקבוצה ישראלית, הפעם בהפועל ירושלים מליגת העל בכדורסל.
לאחר קצת יותר מחודש (ב-23 בדצמבר 2014), בעקבות כמה הפסדים רצופים, נצלה הפועל ירושלים סעיף בחוזהו, ושחררה אותו מהקבוצה. 

ב-24 בדצמבר 2014 חתם פופס באא"ק אתונה מליגת העל היוונית. בהופעת הבכורה שלו במדי הקבוצה ב-28 בדצמבר, הוא קלע 28 נקודות והוריד 15 ריבאונדים. בסיום העונה הואשם בשימוש בסמים והושעה מכל פעילות ספורטיבית לשנתיים, מה שגרם לו לאחר חודשיים לפרוש מכדורסל.

באוגוסט 2018 מונה לג'נרל מנג'ר של קפיטל סיטי גו-גו מליגת הפיתוח של ה-NBA, קבוצת הבת של וושינגטון ויזארדס.

קישורים חיצוניים
----------------

ויקישיתוף מדיה וקבצים בנושא **פופס מנסה-בונסו** בוויקישיתוף
* פופס מנסה-בונסו, ברשת החברתית פייסבוק
* פופס מנסה-בונסו, ברשת החברתית טוויטר
* פופס מנסה-בונסו, ברשת החברתית אינסטגרם
* פרופיל, באתר Basketball-Reference
* פרופיל, באתר Sports-Reference
* פרופיל אולימפי, באתר olympedia.org
* פרופיל, באתר eurobasket
* פרופיל, באתר פיב"א
* פרופיל, באתר ליגת ה-NBA
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)

הערות שוליים
------------

1. ↑  רועי גלדסטון, ‏על פי עצת הצוות הרפואי, פופס מנסה בונסו שוחרר ממכבי ת"א, באתר ערוץ הספורט, ‏19 בספטמבר 2012
2. ↑  קפיטל סיטי גו-גו ממנה את מנסה-בונסו לג'נרל מנג'ר, באתר הרשמי של הקבוצה, 7 באוגוסט 2018
במכניקת הזורמים, **תנאי אי-החלקה** עבור זורם צמיג קובע שבגבול מוצק, לזורם תהיה מהירות אפס ביחס לדופן איתו הוא במגע. 
כלומר מהירות הזורם בכל הממשקים בין הזורם לחומר אחר (מוצק או זורם) שווה לזאת של הממשק.
רעיונית ניתן לחשוב על המולקולות של הזורם אשר באות במגע עם הממשק כדבוקות למשטח שהוא זורם מעליו. תנאי אי-החלקה הוא דוגמה לתנאי שפה דיריכלה, משום שהוא נותן את ערכה של פונקציית המהירות על השפה.

הצדקה פיזיקלית
--------------

תנאי זה נובע מהנחת הרצף בזרימה, לפיה אין החלקה בין שכבות של זורם ופונקציית המהירות תמיד רציפה וגזירה. כאשר האדהזיה חזקה יותר מהקוהזיה, חלקיקים הקרובים למשטח לא יזוזו ביחד עם הזרם.
למשל, בממשקים של נוזל-מוצק כוחות המשיכה בין חלקיקי הנוזל וחלקיקי המוצק (אדהזיה) חזקים בהרבה מאשר כוחות המשיכה בין חלקיקי הנוזל לעצמם (קוהזיה). חוסר השוויון בין הכוחות גורם למהירות הנוזל על השפה להתאפס.

יוצאי דופן
----------

כמו רוב ההנחות ההנדסיות, תנאי אי החלקה אינו תמיד מתקיים במציאות.
לדוגמה, בלחץ נמוך מאוד (למשל בגובה רב),אפילו שהנחות מכניקת הרצף עדיין בתוקף, מספר המולקולות על פני השטח כל כך נמוך שהם "מקפצות" לאורכו.
קירוב שכיח להחלקת הזורם הוא:

{\displaystyle u-u\_{Wall}=\beta {\frac {\partial u}{\partial n}}}
כאשר n היא הקואורדינטה בכיוון הניצב לשפה ו \beta  מוגדרת להיות אורך ההחלקה.
עבור גזים אידיאלים, אורך ההחלקה הוא בקירוב {\displaystyle \beta \approx 1.15\ell } כאשר \ell  הוא המהלך החופשי הממוצע.
משטחים הידרופוביים מסוימים התגלו כבעלי אורך החלקה כמעט ואפסי.
בזמן שתנאי אי החלקה משמש כמעט בכל מודל של נוזל צמיגי, לעיתים מזניחים אותו לטובת תנאי "אי חדירה" (כאשר רכיב מהירות הנוזל הניצב לפני השטח הוא אפס ורכיב מהירות הנוזל שמקביל לפני השטח איננו מוגבל)באנליזות של נוזל שאינו צמיגי ,היכן שהשפעת שכבת הגבול זניחה.

ראו גם
------

* משוואת רציפות
* משוואות נאוויה-סטוקס
* זרימת טיילור-קואט
צמד כלבים מסוג וולפהאונד אירי
**וולפהאונד אירי** (באנגלית: **Irish Wolfhound**) הוא כלב צייד ענק ממשפחת כלבי הרוח. הוולפהאונד האירי נחשב לגזע הגבוה ביותר שקיים היום, והוא עשוי להתפתח לגודל של סוס פוני. הוולפהאונד האירי שימש לציד זאבים והוחזק על ידי מעמד האצולה באירלנד. כיום כלבים מהגזע הזה מוחזקים כחיות מחמד ונדיר לראות וולפהאונד אירי שעדיין עובד כצייד.

היסטוריה
--------

הוולפהאונד התפתח בסביבות המאה השלישית לפני הספירה. ציורי קיר מתקופת התפשטות הקלטים מראים גזע דומה וגדול המלווה את הלוחמים. בדברי ימי רומא מוזכר הגזע שהועבר מאירלנד לקיסר, ופקידיו מודים במכתב מתועד. 

הגזע הוחזק על ידי מעמד האצולה באירלנד, בסקוטלנד ובאנגליה, והמשורר האנגלי וויליאם רוברט ספנסר אף כתב בלדה על כלב וולפהאונד שניתן לנסיך מווילס. הוולפהאונד האירי היה מתנה נפוצה לאצילים ממדינות אחרות, וזה מה שהציל את הגזע: לאחר שנכחדו הזאבים באירלנד במאה ה-19 הגזע כמעט נעלם, אולם הודות למאמציו של הסקוטי קפטן ג'ורג' גרהאם שהביא פרטים מהגזע ממדינות אחרות, ניצל הגזע גם באירלנד.

הופעה
-----

כמרבית ההאונדים שמשמשים לציד, גם הוולפהאונד האירי בנוי למהירות ומשתמש בראייתו לצייד. הוא קל משקל יחסית לגודלו, עם חזה עמוק מאוד ורגליים וכתפיים שריריות. יש לו אף ארוך, אוזניים קטנות יחסית ושמוטות, וזנב ארוך שנישא נמוך.
לוולפהאונד האירי פרווה עבה ומקורזלת, כאשר הצבע הנפוץ ביותר הוא אפור. בנוסף ניתן למצוא פרטים בצבע חום וקרם.
כאמור הוולפהאונד האירי הוא הכלב הגבוה ביותר שקיים: גובהו נע בין 78 ל-96 ס"מ. משקלו נע בין 65 ל-80 ק"ג.

מזג
---

לוולפהאונד האירי מזג נוח מאוד. על אף גודלו העצום מדובר בכלב עדין וסלחני, שמסתדר נהדר הן עם בני אדם והן עם כלבים אחרים. הוולפהאונד האירי נהדר עם ילדים ובעלים של הכלב סומכים עליו באופן מוחלט כאשר הם מניחים לילדיהם לשחק איתו.

הוולפהאונד האירי זקוק לפעילות גופנית סבירה. הוא איננו אנרגטי יותר מכלבים קטנים אולם הוא זקוק למרחב רב יותר על מנת להשיג פעילות גופנית סבירה. בגלל גודלו העצום ייתכן שהכלב לא ירגיש בנוח בדירה ורצוי לספק לו מגורים בחצר, אם כי כלב שזוכה לפעילות יומיומית מחוץ לבית יכול לחיות בדירה בינונית ומעלה. יש לקחת בחשבון שהוולפהאונד האירי עשוי להיות מגושם במידה מסוימת בדירה ושילוב של זה עם גודלו עלול להביא לנפילה של חפצים בבית, בייחוד כשהוא מכשכש בזנבו הארוך והחזק.

תוחלת חיים ובעיות בריאות
------------------------

תוחלת החיים של הוולפהאונד האירי היא קצרה, אורך חייהם על פי מחקר של אוניברסיטת קורנל בארצות הברית 8.5 שנים.
בעיות בריאות נפוצות יחסית בגזע הן מחלה בשריר הלב, סרטן העצם ונקע מולד של מפרק הירך. יש לנהוג במשנה זהירות עם גורי וולפהאונד אירי ולהיזהר מהפעלת יתר שעלולה לפגוע בהתפתחות המפרקים.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **וולפהאונד אירי** |

* וולפהאונד אירי, באתר אנציקלופדיה בריטניקה (באנגלית)

החוג הישראלי לכלבי רוח-וולפהאונד אירי(הקישור אינו פעיל)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007560416905171
* GND: 4524677-4
* LCCN: sh85068126
* LNB: 000305452
* NKC: ph114795

 |
**רודולף שטגר-שטיינר פון שְׁטַיְנְשְׁטְטֵן** (בגרמנית: **Rudolf Stöger-Steiner von Steinstätten**;‏ 26 באפריל 1861 – 12 במאי 1925) היה מצביא בצבא האוסטרו-הונגרי בדרגת גנרל-אוברסט (אלוף-משנה), אשר שירת כאחרון שרי המלחמה של האימפריה האוסטרו-הונגרית. עם סיום מלחמת העולם הראשונה הרשויות של הרפובליקה האוסטרית הראשונה הכריחו אותו לצאת לגמלאות.

ביוגרפיה
--------

### שנותיו הראשונות

יליד איכרים משטיריה, אביו נפטר בצעירותו ואמו התחתנה בשנית עם קצין עשיר, לשעבר לוחם במלחמת שלזוויג השנייה אשר הייתה לו השפעה מרובה על שטיינשטטן בצעירותו.

שטיינשטטן הפך לצוער בחיל רגלים והוצב בבוסניה, דאז תחת חסות של אוסטריה. הוא התקבל למכללה צבאית מלכותית בווינה, אותה השלים בשנת 1886. בשנת 1890 קודם לדרגת מפקד. הוא הוסיף לשמו את השם שֶׁטַּייְנֶר להבעת הזדהות עם אביו החורג. הוא עם הזמן קודם בדרגות וערב רצח פרנץ פרדיננד היה בדרגת סגן-פילדמרשל.

### המלחמה הגדולה

בעת החלה את מלחמת העולם הראשונה הושם שְׁטַיְנְשְׁטְטֵן בפיקוד על חטיבת חיל רגלים הממוקמת בגליציה, למאבק נגד האימפריה הרוסית במינוי אשר נעשה בידי פרנץ יוזף הראשון, קיסר אוסטריה. שְׁטַיְנְשְׁטְטֵן הועבר לאיזונצו במערכה נגד ממלכת איטליה במאי 1915 לפיקוד חיל.

שטיינשטטן נותר אנונימי עד לכניסתו לתפקיד פוליטי בולט עם מינויו במהלך אפריל 1917 לשר המלחמה האוסטרו-הונגרי. למעשה, בחירתו הונעה על ידי מפקדי גדודים אוסטריים והונגריים במטה הכללי. שטיינשטטן היה שר מלחמה מוכשר אם כי בשלב מאוחר זה של המלחמה הקשיים שעמדו בפניו בהבטחת המשך אספקת המלחמה תוך שמירה על הסדר האזרחי היו כמעט בלתי אפשריים לטיפול.

אף על פי שהבטיח לקרל הראשון, קיסר אוסטריה, כי אוסטריה-הונגריה תוכל להחזיק מעמד בחורף 1917, שטיינשטטן השתכנע כי תבוסה צבאית היא בלתי נמנעת בראשית שנת 1918. במאמץ נגד הלאומיות הגוערת לשמור על הסדר בבית הוא קרא לשבעה גדודי חי"ר מהחזית כדי לסייע עם חובות שיטור.

המהפכה שטפה את אוסטריה-הונגריה בכל מקרה, אך שטיינשטטן לא התפטר מתפקידו עד נובמבר 1918, אז פרש מהחיים הציבוריים לאחר שהממשלה הדמוקרטית החדשה הכריחה אותו להתפטר.

ראו גם
------

* אלכסנדר פון קרובטין
* הצבא האוסטרו-הונגרי
* קרבות הנהר איזונצו

קישורים חיצוניים
----------------

ויקישיתוף מדיה וקבצים בנושא **רודולף שטגר-שטיינר פון שטיינשטטן** בוויקישיתוף
* רודולף שטגר-שטיינר פון שטיינשטטן, באתר מלחמת העולם הראשונה

|  |  |
| --- | --- |
| בקרת זהויות עריכת הנתון בוויקינתונים | 
* GND: 1019652462
* ISNI: 0000 0003 6549 2336
* SUDOC: 166730157
* VIAF: 231939674
* WorldCat: viaf-231939674

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"רודולף שטגר-שטיינר פון שטיינשטטן"**.
אין תמונה חופשיתאין תמונה חופשית
**יגאל ארליך** (נולד ב-8 ביוני 1940, ג' בסיוון ת"ש) כיהן בתפקיד המדען הראשי של משרד התמ"ת בין השנים 1984–1992.

קורות חייו
----------

ארליך נולד בתל אביב. בין השנים 1962–1966 למד לתואר ראשון בכימיה באוניברסיטת בר-אילן ובשנים 1966–1968 למד לתואר שני בכימיה באוניברסיטה העברית בירושלים. בשנת 1972 למד לתואר MBA באוניברסיטה העברית בירושלים.
עם סיום לימודיו לתואר בכימיה החל לעבוד במרכז למחקר גרעיני - שורק.
בין השנים 1972–1979 עבד כמפקח על תעשיית התרופות בחטיבת הכימיה במשרד התמ"ת וכסגן מנהל חטיבת הכימיה ואחר כך עד שנת 1984 כמנהל חטיבת הכימיה והמחצבים.

כהונתו כמדען הראשי במשרד התמ"ת
------------------------------

בין השנים 1984–1992 כיהן כמדען הראשי של משרד התמ"ת, תקופת הכהונה הארוכה ביותר בתפקיד זה. יזם הקמת 24 חממות טכנולוגיות בעקבות העלייה מברית המועצות לשעבר בשנת 1991 ואת הקמת החברה הממשלתית "יוזמה הון-סיכון" בשנת 1992.

תוכנית "יוזמה"
--------------

 ערך מורחב – **תוכנית יוזמה**  

החברה קיבלה מאה מיליון דולר מהממשלה לצורך הקמת שוק הון סיכון בישראל ומתן סיוע לחברות המפתחות טכנולוגיות חדשניות. התוכנית משכה השקעות של משקיעים בינלאומיים כמו אדוונט, CMS ,WALDEN ואוקסטון מארצות הברית, קבוצת ואן ליר ו-TVM מאירופה, Kyocera- AVX ו-VERTEX מן המזרח הרחוק. בתוך שנים ספורות הצליחו 8 מתוך 10 הקרנות שהוקמו ליצור החזרים של פי שניים עד פי ארבעה-עשר מסך ההשקעה בחברות[דרוש מקור]. 

בנוסף, "יוזמה" השקיעה בחברות מתחילות, בעיקר בתחום הרפואה, ויצרה החזר של פי 3 על השקעותיה אלו. חמש שנים לאחר תחילת פעולת הקרן הממשלתית, "יוזמה" הופרטה והפכה לקרן פרטית.

תפקידים נוספים
--------------

* בין השנים 2010–2012 כיהן כמשנה ליו"ר המועצה הלאומית למחקר ופיתוח אזרחי.
* בין השנים 2006–2012 כיהן כיו"ר רשות החדשנות (לשעבר: מתימו"פ).
* החל מאוקטובר 2010 ועד יוני 2011 כיהן כיו"ר הוועדה לחדשנות פיננסית בתוכנית "אאוריקה" של השוק האירופאי המשותף.
* נכון ל-2017, ארליך עוסק בתחום ההון-סיכון בעולם באסיה בעיקר דרום קוריאה, יוון, רוסיה ומזרח אירופה.

קישורים חיצוניים
----------------

* צורי דאר, יגאל ארליך, יו"ר קרן יוזמה: טבע איננה תורמת מספיק לקידום תעשיית הביו-טק הצעירה בישראל, באתר TheMarker‏, 13 במאי 2003
* גיא גרימלנד, יגאל ארליך: "מצב הביוטכנולוגיה היום דומה למצב ענף ה-IT בשנות ה-70", באתר הארץ, 6 בפברואר 2007
* שמוליק שלח, ‏יגאל ארליך: "אי אפשר להיות תעשייה שמייצרת רק סטארט-אפים", באתר גלובס, 3 בפברואר 2009
* גלי וינרב, ‏מה עדיף סטארט אפ חצוף או חברת ענק. יגאל ארליך מתגעגע, באתר גלובס, 18 באוגוסט 2018
* Carmit Sapir Weitz, The Father of Israeli Venture Capital – Interview with Yigal Erlich, The Times of Israel, December 30 2015

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007412672205171
* LCCN: no2019130306
* WorldCat (עם LCCN): no2019-130306

 |
**ג'ק לוסמה** (באנגלית: **Jack Robert Lousma**;‏ נולד ב-29 בפברואר 1936, גרנד ראפידס) הוא מהנדס ואסטרונאוט אמריקאי אשר לקח חלק בתוכנית סקיילאב.

ביוגרפיה
--------

ג'ק לוסמה נולד בעיירה גרנד ראפידס שבמישיגן למשפחה בעלת שורשים הולנדים. בשנת 1954 הוא סיים את בית הספר התיכון ובשנת 1959 קיבל תואר ראשון בהנדסת אווירונאוטיקה באוניברסיטת מישיגן. לוסמה קיבל גם תואר שני מבית הספר של הצי ללימודים מתקדמים בשנת 1965.

בשנת 1959 הוא התגייס לחיל הנחתים של ארצות הברית וסיים קורס טיס בשנת 1960. הוא כיהן במספר תפקידים ולזכותו כ-4500 שעות טיסה במטוסי סילון.

שירות בנאס"א
------------

ג'ק לוסמה התקבל ליחידת הכנת האסטרונאוטים באפריל 1966. הוא היה חבר בצוות תמיכה של אפולו 9, אפולו 10 ו-אפולו 13.

לוסמה הוצב בצוות של סקיילאב 3 וביצע טיסה שערכה כ-60 ימים. במהלך הטיסה הוא עשה פעילות חוץ רכבית. הוא מונה למפקד צוות STS-3 ששוגרה בשנת 1983. במהלך טיסה זו לראשונה היה שימוש בקנדארם. במהלך משימות בחלל לוסמה פעמיים ביצע פעילות חוץ רכבית.

זמן קצר לאחר הטיסה השנייה לוסמה עזב את נאס"א בדרגת קולונל.

לאחר פרישה
----------

בשנת 1984 לוסמה התמודד על מקום בסנאט של ארצות הברית אך הפסיד. לוסמה החל לעבוד בחברות הנדסה שונות והתקדם לתפקידי ניהול בכירות.

לוסמה התחתן בשנת 1956 ולזוג נולדו 4 ילדים. בשנת 2013 המשפחה עברה לטקסס.

קישורים חיצוניים
----------------

ויקישיתוף מדיה וקבצים בנושא **ג'ק לוסמה** בוויקישיתוף
* ג'ק לוסמה באתר נאס"א (באנגלית)
* ביוגרפיה

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n82140583
* VIAF: 21035354
* WorldCat: lccn-n82140583

 |
באסטרופיזיקה **תנאי לדו** (באנגלית: **Ledoux Criterion**) הוא תנאי ליציבות של גרם שמים כמו כוכב או ענק גזים כנגד קונווקציה. קרוי על שמו של הפיזיקאי הבלגי פול לדו (Paul Ledoux). תנאי לדו הוא הרחבה של תנאי שוורצשילד, בו מתחשבים גם בהרכב כימי הלא אחיד של הגרם. תנאי זה שימושי מאוד לתיאור מבנה פנימי של ענקי הגזים, בהם ההרכב משתנה בהתאם למרחק ממרכז כוכב הלכת. פותח על ידי פול לדו, מרטין שוורצשילד (Martin Schwarzschild) (בנו של קרל שוורצשילד) ואדווארד שפיגל (Edward Spiegel) בשנות ה-60 של המאה ה-20.

מתמטית לתנאי זה מספר ניסוחים דומים. אחד המקובלים הוא: שכבה יציבה לקונווקציה אם מתקיים:

{\displaystyle \nabla <\nabla \_{e}+{\frac {\varphi }{\delta }}\nabla \_{\mu }}
כאשר:

{\displaystyle \delta =-\left({\frac {\partial \ln \rho }{\partial \ln T}}\right)\_{P,\mu };\varphi =\left({\frac {\partial \ln \rho }{\partial \ln \mu }}\right)\_{P,T}}
{\displaystyle \nabla =\left({\frac {d\ln T}{d\ln P}}\right)\_{s};\nabla \_{\mu }=\left({\frac {d\ln \mu }{d\ln P}}\right)\_{s};\nabla \_{e}=\left({\frac {d\ln T}{d\ln P}}\right)\_{e}}
אינדקס e קטן מסמן elemet (אלמנט של חומר) ו-s מסמן surrounding (סביבת האלמנט). כאשר T היא טמפרטורה, P לחץ,  \rho צפיפות החומר, {\displaystyle \mu } משקל מולקולרי ממוצע.

החום מועבר לרוב דרך הקרנה ולכן קירוב שימושי מאוד הוא {\displaystyle \nabla \simeq \nabla \_{rad}}. האלמנט מוזז באופן אדיאבטי ולכן {\displaystyle \nabla \_{e}=\nabla \_{ad}}. כך הקריטריון הופך להיות:

{\displaystyle \nabla \_{rad}<\nabla \_{ad}+{\frac {\varphi }{\delta }}\nabla \_{\mu }}
כאשר:

{\displaystyle \nabla \_{rad}=\left({\frac {d\ln T}{d\ln P}}\right)\_{rad}={\frac {P}{4p\_{r}}}{\frac {\kappa L}{4\pi cGm}}}
כאשר L זו הארה (Luminosity), \kappa  זו אטימות, c מהירות האור, G קבוע ניוטון, m מסה ו{\displaystyle p\_{R}={\frac {1}{3}}aT^{4}}. ההארה עצמה נתונה לפי:

{\displaystyle L=-4\pi r^{2}{\frac {c}{\kappa \rho }}{\frac {dp\_{R}}{dr}}}
כמו שניתן לראות, במקרה של הרכב קבוע {\displaystyle \nabla \_{\mu }=0} והתנאי מתנוון לתנאי שוורצשילד.

הסבר אינטואיטיבי
----------------

|  |  |
| --- | --- |
|  |  ראו גם – **תנאי שוורצשילד** |

קריטריון לדו קובע אם הפרעה קטנה בכוכב או כוכב לכת תגרום לקונווקציה, כלומר מגדיר למעשה את היציבות. הקריטריון דומה במידה רבה לתנאי שוורצשילד. ההבדל המרכזי הוא שהרכב כימי של האלמנט משפיע על הצפיפות היחסית שלו ולכן יכול לשנות את היחס בין צפיפות הסביבה לצפיפות בועה. באופן זהה למקרה הפרטי, התנהגות הבועה נקבעת על ידי ציפה. כלומר שקיעה או עליה של הבועה היא פונקציה של יחס בין צפיפות הסביבה לצפיפות הבועה:

1. אם הבועה צפופה יותר מהסביבה, הבועה תשקע חזרה.
2. אם הסביבה צפופה יותר מהבועה, הבועה תצוף.

קישורים חיצוניים
----------------

* Stellar Evolution at High Mass Based on the Ledoux Criterion for Convection,‏ Astrophysical Journal, Vol. 179, pp. 555-568 (1973)
* Criterion for convection in an inhomogeneous star, ‏ Astrophysical Journal, Part 2 - Letters (ISSN 0004-637X), vol. 390, no. 1, May 1, 1992, p. L33-L35
* Stellar convection simulations , אתר Scholarpedia

הערות שוליים
------------

1. ↑  On the Spectrum of Turbulent Convection. Astrophysical Journal, vol. 133, p.184
2. ↑  The Ledoux Criterion for Convection in a Star, מרינה פון שטייקריך, State University of New York
3. ↑  Convection and Mixing in Giant Planet Evolution, אלונה וזן
**רודולפו נרי-ולה** (בספרדית:  **Rodolfo Neri Vela**) (נולד ב-19 בפברואר 1952, צ'ילפנסינגו) הוא מדען מקסיקני ואסטרונאוט מטעם נאס"א. הוא היה המקסיקני הראשון שטס לחלל.

ביוגרפיה
--------

רודולפו נרי-ולה נולד בשנת 1952 בצ'ילפנסינגו למשפחה בעלת שורשים מאיטליה. לאחר סיום בית הספר הוא למד באוניברסיטה במקסיקו סיטי וסיים אותה בשנת 1975 עם תואר בבניית מכונות וחשמל. בשנת 1976 הוא קיבל תואר שני בטלקומוניקציה מאוניברסיטת אסקס. בשנת 1979 הוא קיבל תואר שלישי מאוניברסיטת ברמינגהאם עבור מחקר בתחום קרינה אלקטרומגנטית.

לאחר סיום הלימודים נרי-ולה חזר מקסיקו ועבד במספר מוסדות ממשלתיות בתחום חשמל וטלקומוניקציה. בשנת 1983 הוא התחיל לעבוד בפרויקט לוויין מקסיקני Morelos במשרד התקשורת.

בסוף שנת 1982 נחתם הסכם לפיו בעקבות שיגור מספר לוויינים מקסיקנים, המדינה קיבלה אפשרות לשלוח אסטרונאוט לחלל. בחירת המועמדים החלה רק בשנת 1985 וביוני נשלחו שלושה נבחרים לקורס בנאס"א.

לאחר סיום קורס הכנה רודולפו נרי-ולה נכלל בצוות STS-61-B שנשלח לחלל על סיפון מעבורת החלל אטלנטיס בנובמבר 1985. במהלך הטיסה בין היתר שוחרר לוויין תקשורת Morelos-B.

בשנים 1989–1990 נרי-ולה שהה בהולנד ועבד בסוכנות החלל האירופית. בהמשך הוא חזר למקסיקו ותקופה ארוכה הוא מלמד באוניברסיטה במקסיקו-סיטי כפרופסור בפקולטה לבניית מכונות.

נרי-ולה פרסם מספר ספרים ומספר רב של מאמרים מדעים.

קישורים חיצוניים
----------------

ויקישיתוף מדיה וקבצים בנושא **רודולפו נרי-ולה** בוויקישיתוף
* 
* רודולפו נרי-ולה, באתר אנציקלופדיה בריטניקה (באנגלית)
* ריאיון עם נרי-ולה (בספרדית)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb15106467v (data)
* ISNI: 0000 0000 8079 8518
* LCCN: n91091575
* NTA: 084751258
* SNAC: w6hn5zgs
* VIAF: 306521
* WorldCat: lccn-n91091575

 |
**נארין דובלאטיאן** (בארמנית: **Նարինե Դովլաթյան**; נולדה ב-7 בינואר 1991 במאלישקה, ברית המועצות) היא זמרת ג'אז ושחקנית ארמנית. היא למדה בקונסרבטוריון קומיטאס בירוואן, בחוג לג'אז ווקאלי.

ביוגרפיה
--------

דובלאטיאן נולדה במאלישקה, שבארמניה הסובייטית ועברה לירוואן בגיל תשע על מנת לרכוש חינוך מוזיקלי. היא למדה בקונסרבטוריון קומיטאס של ירוואן, והשתתפה בסדרה של הופעות, בשירה ובריקוד, לאחר שסיימה את לימודיה.

היא הופיעה בעונה 3 של תחרות השירה "Hay Superstar", והגיעה למקום 9–10 אותו חלקה עם דיאנה גריגוריאן.

בסוף 2010, דובלאטיאן הוציאה את הקליפ המוזיקלי הראשון שלה, שנקרא "יום ראשון יפה". היא הייתה מועמדת לפרס האמן החדש הטוב ביותר של 2010 בזכותו. היא הוציאה סינגל נוסף, "תסתכל לי בעיניים", ב-2011. היא שרה את השיר הזה בפרסי המוזיקה הלאומיים של ארמניה ב-2011. דובלאטיאן שרה שוב בטקס פרסי המוזיקה הלאומיים של 2012. היא שרה את הסינגל שלה "לרגליי". היא הייתה גם מועמדת לפרס האמן החדש הטוב ביותר של אותה השנה, וזכתה.

דיסקוגרפיה
----------

* "יום ראשון יפה" - 2010
* "תסתכל לי בעיניים" - 2011
* "לרגליי" - 2012

פילמוגרפיה
----------

טלוויזיה, אינטרנט| שנה | כותרת | התפקיד | הערות |
| --- | --- | --- | --- |
| 2016–2017 | אחותו של הבל | ללית | תפקיד ראשי |

קישורים חיצוניים
----------------

* נארין דובלאטיאן, ברשת החברתית פייסבוק
* נארין דובלאטיאן, ברשת החברתית טוויטר
* נארין דובלאטיאן, ברשת החברתית VK
* נארין דובלאטיאן, סרטונים בערוץ היוטיוב
* נארין דובלאטיאן, באתר MusicBrainz (באנגלית)

הערות שוליים
------------

1. ↑  "Տարվա հայտնություն` Նարինե Դովլաթյան". ashav.wordpress.com. אורכב מ-המקור ב-18 באוגוסט 2011. `{{cite web}}`:  (עזרה)
2. ↑  "Նարինե Դովլաթյանը". bravo.am.
3. ↑  "Arni Rock & Haik Solar feat Narine Dovlatyan - Look into my eyes ANMA 2011". YouTube.com.
4. ↑  "Benjamin Stretta & Narine Dovlatyan - AT MY FEET on ARMENIA MUSIC AWARDS 2012". YouTube.com.
5. ↑  "The 2012 Armenian National Music Awards announces the winners". Eritasard. אורכב מ-המקור ב-2013-11-11.

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: a2772842-3d8a-48d0-a586-4c758f8f32cd

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"נארין דובלאטיאן"**.
יוהנס ברהמס
**הסונאטה לפסנתר מס' 1 בדו מז'ור**, אופוס 1 היא סונאטה שכתב יוהנס ברהמס בהמבורג בשנת 1853, והוציא לאור מאוחר יותר באותה השנה. למעשה, חיבר ברהמס את סונאטת הפסנתר מספר 2 שלו תחילה, אך הוא בחר בסונאטה זו כאופוס הראשון שלו, משום שסבר כי היא איכותית יותר. היצירה נשלחה יחד עם הסונאטה השנייה שלו להוצאת המוזיקה ברייטקופף והרטל עם מכתב המלצה מאת רוברט שומאן, שכבר שיבח את ברהמס בהתלהבות, וניכר בה מאמץ להרשים בדרישותיה הטכניות ובאופי הדרמטי שלה. הסונאטה הוקדשה ליוזף יואכים.

לסונאטה ארבעה פרקים:

1. "אלגרו"' (ב-דו מז'ור).
2. "אנדנטה" (על פי שיר גרמני נושן) (דו מינור, מסתיים ב-דו מז'ור).
3. "אלגרו מולטו א קון פוקו – פיו מוסו (מי מינור – דו מז'ור – מי מינור).
4. "אלגרו קון פוקו – פרסטו נון טרופו אד אג'יטאטו" (דו מז'ור).

הפרק הראשון הוא בצורת סונאטה קונבנציונלית עם אקספוזיציה חוזרת ונשנית. פתיחת הנושא הראשון דומה לפתיחת סונאטת "המרקלאוויר" של בטהובן. הפרק השני הוא נושא ווריאציות בהשראת השיר "Verstohlen geht der Mond auf". ברהמס אמור היה לכתוב אותו מחדש למקהלת נשים בשנת 1859 (WoO 38/20). הפרק השלישי הוא סקרצו וטריו. הפרק הרביעי הוא רונדו רופף, שהנושא שלו משתנה באופן ניכר בכל חזרה. צורת הרונדו היא ABACACABA בפלינדרום.

טקסט השיר
---------

Verstohlen geht der Mond auf.  

Blau, blau Blümelein!  

Durch Silberwölkchen führt sein Lauf  

Blau, blau Blümelein!  

Rosen im Tal  

Mädel im Saal  

schönste Rosa!  

חרש מתגנב הירח  

פרח כחול מכחול!  

מבעד לענני כסף בוקע,  

פרח כחול מכחול!  

ורדים בגיא,  

עלמות באולם,  

ואת, רוזה, הנאוה מכולן!

לקריאה נוספת
------------

"ברהמס ועולמו", פריש, וולטר, 1951-, קרנס, קווין, 1972-, פסטיבל המוזיקה בָּארְד. (מהדורה מתוקנת). פרינסטון: הוצאת אוניברסיטת פרינסטון.

קישורים חיצוניים
----------------

* Verstohlen geht der Mond auf free midi mp3 download Strand Hotel Sechelt bed breakfast, ingeb.org
* Stealthily the moon rises (Volkslieder (Folksongs), set by (Johannes Brahms, Elise Breiderhoff, née Frey, George Henschel, Julius Joseph Maier, Karl Heinrich Carsten Reinecke, Paul Stöbe)) (The LiederNet Archive: Texts and Translations to Lieder, mélodies, canzoni, and other classical vocal music), www.lieder.net
* Piano Sonata No.1, Op.1 (Brahms, Johannes) – IMSLP, imslp.org
* Opus 1 Listening Guide - Piano Sonata #1 in C Major, www.kellydeanhansen.com


|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14822020m (data)
* LCCN: no97083995
* MusicBrainz work: 3ceba99b-e62b-4d0a-b4b0-c36e41974a0c
* WorldCat (עם LCCN): no97-083995

 |
**רודולף קרצ'יל** (בצ'כית: **Rudolf Krčil**; ‏5 במרץ 1906 – 3 באפריל 1981) היה כדורגלן ומאמן צ'כוסלובקי ששיחק בעמדת הקשר אחורי.

ביוגרפיה
--------

קרצ'יל נולד ב-5 במרץ 1906 בטרנובאני שבהאימפריה האוסטרו-הונגרית של הזמן הזה. הוא החל לשחק כדורגל מגיל 13 בקבוצת טפליצר. ב-1927 עלה לקבוצה הבכירה, ושנתיים אחר כך שיחק עימה בליגה הצ'כוסלובקית. ב-1933 עבר לסלביה פראג. עם המועדון מבירת צ'כוסלובקיה זכה ב-3 תוארי אליפות. משם עבר קרצ'יל ב-1937 לשחק בפלוריאנה ממלטה. הוא חזר שנתיים אחר כך לארץ מולדתו ל-NSTG טפליץ שהייתה בשליטתו של הרייך השלישי.

קרצ'יל שיחק עבור נבחרת צ'כוסלובקיה וערך את הופעת בכורתו ב-28 ביוני 1929 בתיקו 3–3 נגד יוגוסלביה בזאגרב שבקרואטיה. משם ואילך לא כבש אף שער במדים הלאומיים וערך את הופעתו השנייה בה כמעט שלוש שנים לאחר משחקו הראשון, הפעם נגד אוסטריה. קרצ'יל, שטפן צ'מבאל ויוזף קושטאלק עמדו כקשרים האחוריים בנבחרת ובמונדיאל 1934 היה לנמוך קומה היחיד ביחס לשחקנים האחרים ששיחק בעמדתו. הוא סיים עימה במקום השני לאחר הפסד 2–1 בגמר לאיטליה. שנה לאחר הטורניר פרש קרצ'יל מהנבחרת.

קישורים חיצוניים
----------------

ויקישיתוף מדיה וקבצים בנושא **רודולף קרצ'יל** בוויקישיתוף

* פרופיל, באתר Transfermarkt
* פרופיל, באתר WorldFootball.net
* פרופיל, באתר National Football Teams

| **נבחרת צ'כוסלובקיה – מונדיאל 1934 (מקום שני)** |
| --- |
| 1 פלניצ'קה • 
2 ז'נישק • 
3 צ'טיז'וקי • 
4 קושטיאלק • 
5 צ'מבאל • 
6 קרצ'יל • 
7 יונק • 
8 סבובודה • 
9 סובוטקה • 
10 ניידלי • 
11 פוץ' • 
12 פטזל •
13 בורגר • 
14 דאוצ'יק •
15 בוצ'ק •
16 קופצקי •
17 שימפרסקי •
18 סרבק •
19 שטרץ •
20 וודיצ'קה •
21 סילני •
22 קולוצ'וי •
מאמן: פטרו | צ'כוסלובקיהצ'כוסלובקיה |
אזור המיד לוולז
דרגנוע סנטרל - מיד-לוולס
**מיד-לוולס** (באנגלית: **Mid-levels** - "רמת הביניים"; בסינית: 半山區 - "אזור אמצע ההר") הוא שכונת מגורים באי הונג קונג שבהונג קונג. השכונה ממוקמת במעלה פסגת ויקטוריה בין אזור סנטרל לאזור הפסגה עצמה.

אזור זה גובל בדרך בונהאם (Bonham Road), דרך קיין (Caine Road), דרך אלברט העליונה (Upper Albert Road), דרך קנדי (Kennedy Road) מצפון; דרך קונקואיט (Conduit Road) מדרום. במזרח מגיע אזור זה עד אוניברסיטת הונג קונג.

מדרום לאזור האדמירליטי מכונה האזור בשם "מזרח המיד לוולס" (East Mid-levels) ומדרום לאזור סנטרל, מכונה האזור בשם "מרכז המיד לוולס" (Central Mid-levels).

מהשכונה נשקף נוף של גורדי השחקים של אזור סנטרל ושל נמל ויקטוריה.

השכונה מאופיינת כשכונת מגורים, והתנועה הרבה של הולכי הרגל בין בתי השכונה לבין אזור העסקים סנטרל הביאה לבנייתו של דרגנוע סנטרל - מיד-לוולס - הדרגנוע הארוך בעולם. אורכו 800 מטרים והוא נע בשעות הבוקר במורד ההר (על מנת להביא את תושבי השכונה לעבודתם) ובשעות הצהריים והערב במעלה ההר.

בשכונה זו ממוקם פארק הונג קונג, גן החיות של הונג קונג והגן הבוטני של הונג קונג, פארק לונג פו שאן, וכן מבנים בעלי חשיבות ובהם בית פלגסטאף, המרכז לאמנות חזותית של הונג קונג, בית הכנסת אהל לאה ומקדש מאן מו.

קישורים חיצוניים
----------------

ויקישיתוף מדיה וקבצים בנושא **מיד-לוולס** בוויקישיתוף
* אתר מועצת התיירות של הונג קונג
* גלריית תמונות(הקישור אינו פעיל)
* בית הכנסת אהל לאה
"**Standing on My Own**" הוא האלבום הבינלאומי הראשון של הזמרת הישראלית שירי מימון והשלישי בסך-הכל שלה.

הפקה
----

האלבום הוקלט בשנת 2007 בלונדון על ידי המפיק הבריטי טיג'יי קיסס (TJ cases). טיג'יי צפה בשירי בתחרות ה"אירוויזיון" בשנת 2005, אותה שנה בה שירי השתתפה, והתרשם מאוד מיכולותיה הקוליות. האלבום הוקלט במשך שנה שלמה באולפן ההקלטות הפרטי של טיג'יי, וכולל שמונה שירי סולו של שירי באנגלית. בין השירים ניתן למצוא גרסאות אנגליות לשיריה של מימון בעברית מהאלבום "רגע לפני ש..."; "Hard To forget" המקביל ל"יותר טוב לסלוח", ו-"Angel" המקביל ל"לילה".

את השיר "Alone" הפיק סטיב גרינברג, מפיק אמריקאי שעבד בעבר עם בריטני ספירס.

האלבום נגנז כשנה לאחר השקתו בפברואר 2008 בארץ, על ידי מימון עצמה. (על-פי עיתון "7 לילות")[דרוש מקור].

רשימת השירים
------------

1. "Tender Love"
2. "Hard To Forget" - הגרסה האנגלית ל"יותר טוב לסלוח"
3. "Crossroads"
4. "Eyes For You"
5. "Angel" - הגרסה האנגלית ל"לילה"
6. "Alone"
7. "Joy"
8. "Beautiful"

קישורים חיצוניים
----------------

* שירי מימון, האתר הרשמי
* האלבום הבינלאומי באתר אורנג' (אורכב 06.09.2008 בארכיון Wayback Machine)
**רומן אלכסייביץ' יריומנקו** (ברוסית: **Роман Алексеевич Ерёменко**, נולד ב-19 במרץ 1987 במוסקבה) הוא כדורגלן רוסי-פיני. 

אחיו הגדול של רומן אלכסיי יריומנקו הוא גם כדורגלן.

קריירת מועדונים
---------------

יריומנקו התחיל את הקריירה שלו ביארו, ובגיל 17 עלה לקבוצה הבוגרת. בשנה שלאחר מכן השתלב במועדון והפך לשחקן הרכב.

בקיץ 2005 יריומנקו חתם לחמש שנים באודינזה. הוא ערך את הופעת הבכורה שלו במחזור הראשון עונה לאחר מכן נגד מסינה. ב-31 בינואר 2007 הושאל לסיינה עד לסיום העונה. בסיום העונה חזר לאודינזה והאריך את חוזהו עד 2012.

באוגוסט 2008, הושאל לדינמו קייב עד לסיום העונה. ב-17 בספטמבר 2008 ערך את הופעת הבכורה שלו במועדון נגד ארסנל במסגרת שלב הבתים של ליגת האלופות, באותו שבוע הבקיע את שער הבכורה שלו בדינמו במשחק נגד צ'רנומורץ אודסה. ב-22 במאי 2009 עבר רשמית למועדון לאחר שחתם בו ל-5 שנים.

ב-2009/2010 היה אחד מהשחקנים הבולטים בקבוצה בעונה שהסתיימה באליפות.

בקיץ 2011, יריומנקו חתם ברובין קאזאן תמורת 13 מיליון אירו. בהמשך אחיו אלכסיי הצטרף אליו. ב-26 בנובמבר הבקיע את שער הבכורה שלו בניצחון 0-2 על דינמו מוסקבה. ב-9 במאי 2012 הבקיע את השער היחיד בגמר הגביע הרוסי שהעניק לקבוצתו את הזכייה בתואר.

ב-25 באוגוסט 2014 חתם בצסק"א מוסקבה ל-5 שנים. בנובמבר 2016 הושעה לשנתיים על ידי אופ"א לאחר שהורשע בשימוש בקוקאין.

מאוגוסט 2018 עד ינואר 2019 שיחק בספרטק מוסקבה.

בינואר 2019 חתם ברוסטוב ל-2.5 וחצי שנים.

ב-28 ביולי 2022 חזר לה.י.ק. הלסינקי, 19 שנים אחרי שעזב את קבוצת הנוער של המועדון.

קריירה בינלאומית
----------------

ב-6 ביוני 2007 ערך את הופעת הבכורה שלו בנבחרת פינלנד נגד בלגיה. ב-3 במרץ 2010 הבקיע את שער הבכורה שלו בנבחרת בניצחון 0-1 נגד מלטה במשחק ידידות.

תארים
-----

דינמו קייב
* אליפות אוקראינה: 2008/2009
* הסופר קאפ האוקראיני: 2009, 2011

רובין קאזאן
* הגביע הרוסי: 2011/2012
* הופר קאפ הרוסי: 2012

צסק"א מוסקבה
* אליפות רוסיה: 2015/2016

קישורים חיצוניים
----------------

ויקישיתוף מדיה וקבצים בנושא **רומן יריומנקו** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
קטע מתוך ההיליאנד במוזאון היסטוריה הגרמנית
**היליאנד** (באנגלית: **Heiland**) הוא שירה בסגנון שירה אפית הכתובה בסקסונית עתיקה אשר חוברה בסביבות המאה ה-9 לספירה. השירה הנה השריד הכתוב היחיד בימנו בסקסונית עתיקה ומשמעות שמה היא - 'המושיע'. עם כן, היצירה היא פרפרזה על תולדות ישו והשליחים כפי שסיפורו מתואר בכתבי הברית החדשה ואף שמחברה לא ידוע, נראה
כי בימי הביניים היצירה הייתה פופולרית למדי, שני עותקים של השירה, אשר אורכה הוא 6,000 שורות, שרדו בשני עותקים וארבע פרגמנט. על זמנה של היצירה, ניתן להבחין בהתאם להקדמה המופיע בראשית ומעידה על זמן חיבורה, כנראה בין זמנו של לואי החסיד (מלך בין השנים 814 - 840) או מזמנו של לודוויג הגרמני (חיי בין השנים 806-876). כתב היד הודפס לראשונה בשנת 1562. השירה תורגמה מלואה לאנגלית מודרנית בפעם הראשונה בידי ג'ון אנדרס שמילר בשנת 1830 ומאז תורגמה עוד רבות וכן לשפות זרות.

קטעים לדוגמה
------------

* שורות 4537 - 4549 מתוך טקס מיסה

  

an sô huilike gardos, sô gi ina gangan gisehat,  

ia gi than themu hêrron, the thie hoƀos êgi,  

selƀon seggiad, that ik iu sende tharod  

te gigaruuuenne mîna gôma. Than tôgid he iu ên gôdlîc hûs,  

hôhan soleri, the is bihangen al  

fagarun fratahun. Thar gi frummien sculun  

uuerdscepi mînan. Thar bium ik uuiskumo  

selƀo mid mînun gesîđun." Thô uurđun sân aftar thiu  

thar te Hierusalem iungaron Kristes  

forđuuard an ferdi, fundun all sô he sprak  

uuordtêcan uuâr: ni uuas thes giuuand ênig.

mari endi mahtig an thesan middelgard  

bezton giburdies; quad that it scoldi wesan barn godes,  

quad that he thesero weroldes waldan scoldi  

gio te ewandaga, erdun endi himiles.  

He quad that an them selbon daga, the ina salingna  

an thesan middilgard modar gidrogi  

so quad he that ostana en scoldi skinan   

huit, sulic so wi her ne habdin er  

undartuisc erda endi himil odar huerigin  

ne sulic barn ne sulic bocan. (VII, 582-92)

וְאָז דִּבֵּר וֶאֱמֹר כִּי עוֹד יָבוֹא מֶלֶךְ חָכָם,  

(מֶלֶךְ) מֻפְלָא וְחָזָק אֶל מֶרְכַּז הַהֵיכָל;  

הוּא יִהְיֶה הַלֵּידָה הַטּוֹבָה בְּיוֹתֵר; הוּא אָמַר,  

כִּי הוּא יִהְיֶה בֶּן הָאֱלוֹהִים וָאֹמַר שֶׁהוּא  

יִשְׁלֹט בָּעוֹלָם הַזֶּה. הֵן בַּשֵּׁמִיִּים וְהֵן בָּאָרֶץ,  

עַד קֵץ הַיָּמִים. הוּא אָמַר בַּיּוֹם בּוֹ הָאֵם  

כּוֹרַעַת לָלֶדֶת אֶת הַמְּבוֹרָךְ, בְּמַרְכֵּז הַהֵיכָל  

שֵׁם מִזְרָח הוּא אָמַר, יִזְהַר אוֹר נוֹצֵץ בָּרָקִיעַ,  

אֲשֶׁר מֵעוֹלָם לֹא נִצְפֶּה בֵּין שֵׁמִיִּים לָאָרֶץ.   

מֵעוֹלָם לֹא נִרְאֶה אוֹר כְּזֶה כְּמוֹ הַיֶּלֶד הַזֶּה.

קישורים חיצוניים
----------------

ויקישיתוף מדיה וקבצים בנושא **היליאנד** בוויקישיתוף
* היליאנד, באתר אנציקלופדיה בריטניקה (באנגלית)

הערות שוליים
------------

1. ↑  Murphy 1989, pp. 51-52.
**מידנייט רד** (באנגלית: **Midnight Red**) היא להקת בנים אמריקנית בת חמישה חברים, שהוחתמה על ידי אינטרסקופ רקורדס, חברת תקליטים אמריקאית. הופעת הפתיחה של הלהקה הייתה בשנת 2011, במהלך הסיבוב הופעות של NKOTBSB, וכיום מקליטה סינגלים לאלבום הבכורה שלהם הצפויים להשתחרר בשנת 2013.

היסטוריה
--------

### 2009: FLYTE וההתחלה של מידנייט רד

הלהקה הוקמה על ידי חברי הלהקה, אריק, אנתוני ותומס.

ב-2007 אריק ותומאס היו חברים בלהקה שנקראה בשם *Menudo*. הלהקה גייסה את ג'ואי דיגס ג'וניור ואת קולטון, שהתגלה ביוטיוב. בשנת 2009, לאחר המעבר לקליפורניה, הקבוצה יצרה את FLYTE. לאחר חזרות רבות וקשות, הקבוצה תפסה את התעניינותו של אחד המפיקים הגדולים בעולם, RedOne, שעבד עם אקון, ליידי גאגא, פיטבול וג'ניפר לופז. לאחר מכן, הלהקה שינתה את שמה ל*מידנייט רד* (חצות אדום). הרעיון לשם של הלהקה הגיע בחלום של ג'ואי. באחד הסרטונים, תומאס אמר ש"חצות" זה הזמן שכולם רוצים להתגנב החוצה ולחגוג וה"אדום" הוא דומיננטי מאוד, שמתאר את מה שהם רוצים לעשות עם המוזיקה שלהם.

### 2011: מיני-אלבום, סיבוב ההופעות של NKOTBSB והאלבום הראשון

באביב של שנת 2011, אינטרסקופ רקורדס הוציא לאור מיני-אלבום לiTunes. המיני אלבום כלל את השיר *One Club At A Time* והקאבר Step by Step של ניו קידס און דה בלוק. הלהקה זכתה לביקורות נלהבות בסיבוב ההופעות של NKOTBSB בקיץ של שנת 2011. לאחר סיבוב ההופעות הלהקה טסה לפריז בחודש דצמבר 2011, כדי להמשיך להקליט סינגלים לאלבום הבכורה שלהם.

### 2012: הסינגל "Hell Yeah" והקליפ הראשון

הקבוצה הופיעה באירועים רבים. הסינגל הרשמי הראשון, "Hell Yeah" שוחרר לרדיו במחצית השנייה של חודש מאי 2012. הקליפ לסינגל צולם באפריל 2012 בקליפורניה על ידי דיקלן ווייטבלום (Declan Whitebloom), שעבד עם אמנים כמו טיילור סוויפט וואן דיירקשן. "Hell Yeah" שוחרר ל-iTunes ב -19 ביוני 2012.

### שירים

A Night To Remember

Body Talk

Get you Back

Hell Yeah

One In a Million

Take Me Home

I Think She Got Me

One Club At A Time

Lockdown

Strobe Light

Rockstar Lover

Look Like A Lover

קישורים חיצוניים
----------------

* אתר האינטרנט הרשמי של מידנייט רד

* מידנייט רד, באתר MusicBrainz (באנגלית)

* מידנייט רד, באתר Discogs (באנגלית)

* מידנייט רד, באתר Songkick (באנגלית)

* מידנייט רד, באתר בילבורד (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: cc6a6076-7f53-49db-ad7f-38ffa0803735

 |
**רומן האובנשטוק-רמתי** (27 בפברואר 1919 – 3 במרץ 1994) היה מלחין ומורה יהודי יליד פולין, שחי שנים אחדות בישראל וקיים קשר עם חוגי המוזיקה בארץ גם אחרי שעזב אותה.

חייו
----

האובנשטוק-רמתי נולד בקרקוב. הוא למד הלחנה, תאוריה של המוזיקה, כינור ופילוסופיה בשנים 1937–1940. משנת 1947 עד 1950 עמד בראש מחלקת המוזיקה של רדיו קרקוב. ובשנת 1950 עלה לישראל ונשאר בה עד 1957. בשנותיו בארץ נמנה עם מקימי הספרייה המרכזית למוזיקה בתל אביב וכיהן כפרופסור באקדמיה למוזיקה בתל אביב. למוסד זה חזר בין השנים 1969 ל-1972 להגיש קורסים בתיווי.

בשנת 1957 קיבל מלגה לשישה חודשים לאקדמיה למוזיקה קונקרטית בפריז. ב-1958 עבר להתגורר בווינה ועבד כעורך מוזיקה חדשה בהוצאת אוניברסל ובמקביל הגיש הרצאות אורח וסמינרים בתל אביב, סטוקהולם, דרמשטדט, בילטהובן (בהולנד) ובואנוס איירס. בשנת 1967 פנתה אליו העסקנית הציונית רחה פראייר להשתתף ב"טסטימוניום" - מיזם מוזיקלי להנצחת ההיסטוריה היהודית. ל"טסטימוניום" הראשון, בשנת 1968, כתב את היצירה "מזמור לירושלים" לתזמורת סימפונית מלאה.

משנת 1973 עבד כפרופסור להלחנה בקונסרבטוריון של וינה, שם נפטר בשנת 1994.

נוסף להיותו מוזיקאי, היה האובנשטוק-רמתי גם מעצב וצייר.

יצירתו
------

האובנשטוק-רמתי השתמש בחלק מיצירותיו בשיטת הסריאליזם, שהעסיקה אותו לצד סוגיית הצורה המוזיקלית. הוא ביקש ליצור צורות נעות ומשתנות במוזיקה, בניגוד לצורות היציבות של המוזיקה הקלאסית. דרך יצירתו הייתה מעגלית - הוא החל בתיווי ועל ידי הרכבת קולות שכבה על גבי שכבה, השיג תהליך משתנה. מן התיווי התהוותה צורה שהייתה לתוכן ובכך שב אל התיווי וסגר את המעגל. הייתה זו צורה סגורה ודינאמית גם יחד, משום שכל מבצע ניגן את תפקידו בזמנים שונים ועל ידי כך השתנה הרכב הכלים המנגנים בו-זמנית, אך כל מנגן חזר על תפקידו פעם אחר פעם, בלולאות קבועות מראש, ומכאן מתפרשת הצורה כסגורה. תהליך היצירה הזה נותן לנגנים הוראות נגינה מדויקות מצד אחד וחירות ביצוע מצד שני והחיבור נשמע אפוא שונה בכל ביצוע, אבל שומר על תוכנו הקבוע.

רשימת יצירות חלקית
------------------

* ריצ'רקארי לשלישיית כלי קשת
* "ברכות" לקול אישה ותשעה כלים (1953), יצירה בעלת אופי בינלאומי, המשלבת את שיטת שנים-עשר הטונים האירופאית עם מוזיקה חוץ- אירופאית כמו ראגה הודית מאקאמה ערבית, זימרה ביזנטינית וחזנות יהודית. (בכורה: פסטיבל דונאואשינגן 1954)
* רצ'יטטיב ואריה לצ'מבלו ותזמורת (1955)
* ריצ'רקארי לתזמורת כלי קשת (1956)
* "סימפוניות הגוונים"
* "מזמור לירושלים" לתזמורת סימפונית גדולה (1968)
* "אינסופי" לשבעה נגנים ומנצח (1975)

לקריאה נוספת
------------

* "נעימי זמירות ישראל"/יהודה כהן, הוצאת עם עובד 1990

קישורים חיצוניים
----------------

* רומן האובנשטוק-רמתי, במסד הנתונים הקולנועיים IMDb (באנגלית)
* רומן האובנשטוק-רמתי, באתר קומפוניסטן דר גנווארט
* רומן האובנשטוק-רמתי, באתר AllMusic (באנגלית)
* רומן האובנשטוק-רמתי, באתר MusicBrainz (באנגלית)
* רומן האובנשטוק-רמתי, באתר Discogs (באנגלית)
* רומן האובנשטוק-רמתי (1919-1994), דף שער בספרייה הלאומית

* Examples of Notations by Roman Haubenstock-Ramati
* German Text by Erhard Karkoschka(1971)


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302608405171
* BIBSYS: 2132611
* BnF: cb13895030z (data)
* GND: 119088037
* ISNI: 0000 0001 1035 5452
* LCCN: n81016928
* MusicBrainz: 06e2e50c-3e28-4aef-8b7c-a53a7615cfae
* NKC: xx0100174
* NTA: 07117799X
* RKD: 288305
* SNAC: w6tm7r41
* SUDOC: 118344668
* VIAF: 2656296
* WorldCat: lccn-n81016928

 |
**המִפקד הלאומי** (באנגלית- The People's Voice) הייתה יוזמת שלום חוץ פרלמנטרית, שבראשה עמדו עמי אילון הישראלי וד"ר סרי נוסייבה הפלסטיני. מטרת היוזמה הייתה לגייס חתימות על מסמך עקרונות שיוגש בסופו של דבר למנהיגי שתי המדינות, ההחתמה מתבצעת באינטרנט. היוזמה החלה את דרכה בשנת 2002 והושקה באופן רשמי ביוני 2003.

עקרונות היוזמה היו:

* שתי מדינות לשני עמים.
* הפליטים הפלסטינים לא יחזרו לתחומי מדינת ישראל אלא לתחומי המדינה הפלסטינית העתידית, יהודים שמתגוררים ביהודה, שומרון וחבל עזה יחזרו לתחומי מדינת ישראל.
* המדינה הפלסטינית העתידה לקום תהיה אזור מפורז - לא יהיה בידה נשק כבד או צבא.
* גבולות הקבע יקבעו על בסיס קווי 4 ביוני 1967 (קרי, הגבול בין מדינת ישראל לממלכת ירדן ערב מלחמת ששת הימים) תוך אפשרות לחילופי שטחים.
* ירושלים בירת שתי המדינות.
	+ השכונות היהודיות בריבונות ישראלית, השכונות הערביות בריבונות פלסטינית, הר הבית ללא ריבונות.
* יישום עקרונות אלה יביא לסוף הסכסוך ולקץ התביעות ההדדיות.
* חילופי שטחים על בסיס דמוגרפי.

בשנת 2005 החליף יזם ההיי-טק אורני פטרושקה את עמי אילון בתפקיד יו"ר המפקד הלאומי.

על פי ארכיון האינטרנט, בין השנים 2008 ל-2010, אתר האינטרנט של המפקד דיווח ש-251,240 ישראלים ו־160,800 פלסטינים חתמו על היוזמה. הרישום האחרון של אתר המפקד בארכיון האינטרנט הוא מסוף 2010. כיום משמשת הכתובת גוף אחר.

קישורים חיצוניים
----------------

* המפקד הלאומי באתר יוזמת ז'נבה
**מֻחַמַּד פַרִיד אַבּוּ חַדִיד** (בערבית: **محمد فريد أبو حديد**; 1 ביולי 1893–18 במאי 1967) היה סופר, משורר והיסטוריון מצרי.

חייו
----

אבו חדיד נולד בקהיר. בשנת 1914 סיים את בית הספר הגבוה למורים, ובשנת 1924 סיים תואר ראשון במשפטים. היה למורה וכיהן בתפקידים במשרד החינוך המצרי. בשנת 1937 מונה לצנזור הראשי במצרים. כיהן כדקאן מכון החינוך בקהיר וכמזכיר אוניברסיטת פארוק הראשון, עת הוקמה בשנת 1942. בשנת 1943 היה לחבר בספרייה הלאומית של מצרים. בשנת 1946 נבחר לחבר באקדמיה ללשון הערבית.

עסק בכתיבה החל מסיום לימודיו בשנת 1914, וכתב בכתבי עת שונים. היה העורך הראשי של כתב העת א-ת'קאפה (התרבות), וסייע לאחמד חסן א-זיאת לייסד את כתב העת א-ריסאלה (האיגרת).

בתחום ההיסטוריה עסק בהיסטוריה הערבית והאסלאמית, ועם חיבוריו הבולטים נמנה חיבורו על צלאח א-דין ותקופתו. סגנונו הספרותי שואב השראה מהסופרים הערבים הקלאסיים. זכה בפרס המדינה בתחום הספרות בשנת 1952.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305350605171
* BnF: cb11303604k (data)
* GND: 158285980
* ISNI: 0000 0000 8100 5313
* LCCN: n83042861
* NTA: 073634611
* SUDOC: 117293512
* VIAF: 22135706
* WorldCat: lccn-n83042861

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מוחמד פריד אבו חדיד"**.
"**מידענות סייבר**" היא עיסוק מקצועי הכולל גילוי ואיתור מידע דיגיטלי במרחב הקיברנטי.

צמד המילים מידענות סייבר הוא אחד מהשמות שהוצעו אך לא התקבלו עבור מגמת "מידע ונתונים- Data Analysis" (לשעבר "גילוי ואיתור מידע דיגיטלי").
במשך מספר שנים נפוץ שם זה בקרב תלמידי ומורי מגמת "גילוי ואיתור" על אף שלא אושר במערכות הרשמיות של משרד החינוך
החל משנת 2020 לאחר כניסתה של המפמ"רית רונית נחמיה לתפקיד, השתנה שם המגמה ל "מידע ונתונים- Data Analysis" וכן חלו שינויים מרחיקי לכת בתוכנית הלימודים, הרחבת שיתופי הפעולה של המגמה עם גורמים צבאיים, מוסדות אקדמיים וחברות במגזר העסקי.

העיסוק במידענות סייבר שכיח בקרב חברות מודיעין עסקי, שיווק, משרדי פרסום ויחצנות, תחומי הייעוץ ואבטחת איכות ומכונים לגיוס עובדים.

תוכנית לימוד
------------

### בישראל

תוכנית לימודים בנושא החלה לראשונה בבתי ספר תיכוניים בישראל בשנת הלימודים תשע"ו ומיועדת לתלמידי בית ספר תיכון תחת מינהל מדע וטכנולוגיה במשרד החינוך. התוכנית היא פעולה משותפת בין המנהל למדע וטכנולוגיה במשרד החינוך יחד עם מומחי תוכן מאגף המודיעין (כולל יחידה 8200), התעשייה, מטה הסייבר הצה"לי והאקדמיה. בתוכנית דגש על הבנה ויישום של תהליכי אחזור מתקדמים רב-לשוניים, תוך פיתוח תודעה ותפיסה מידענית יצירתית.

המגמה מידע ונתונים- Data Analysis" (לשעבר "גילוי ואיתור מידע דיגיטלי") היא מגמה טכנולוגית. מקצוע המבוא הוא ערבית או רב מלל אחר ברמה של 5 יחידות לימוד לבגרות; המקצוע המוביל הוא ניתוח ואיתור מידע ברמה של 5 יחידות לימוד ומקצוע ההתמחות במגמה הוא מידע וידע באינטרנט גם הוא ברמה של 5 יחידות לימוד.

התוכנית מורכבת מחמישה פרקים:

1. טכנולוגיות מידע ותקשורת
2. שימור שיתוף ופיתוח ידע
3. אינטרנט ומדיה חברתית
4. מידע ומידענות
5. התמודדות עם שפה זרה.

במסגרת המגמה התלמידים נחשפים לחידושים טכנולוגיים בתחום שיטות לגילוי ואיתור דיגיטלי וכן לשפות תכנות שונות.

במסגרת התוכנית יתנסו התלמידים בתהליך מורכב של איתור המידע, מיצויו ועיבודו עד לאבטחתו ברשת.

התלמידים במגמה יתנסו גם ביכולות כריית מידע על סמך כלים לניתוח "Big Data". מרכיב חשוב במגמת הלימוד הוא תהליך ההבחנה בין עיקר לטפל, שתאפשר לאנליסט לגבש מסקנות מרכזיות ועיקרי דברים.

קישורים חיצוניים
----------------

* מינהל למדע וטכנולוגיה במשרד החינוך באתר education.gov
* מגמת מידענות סייבר, גילוי ואיתור מידע דיגיטלי באתר EducationCMS
* פורטל תלמידים משרד החינוך, מגמת מידענות סייבר באתר edu.gov